“ดีเซล” ลดราคาเหลือ 32.50 บ. มีผล 4 พ.ค.นี้
ชาว “ดีเซล” เฮ! กบน. ประกาศลดราคาขายปลีกอีก 50 สต./ลิตร เหลือ 32.50 บ. มีผล 4 พ.ค.66
ชาว “ดีเซล” เฮ! กบน. ประกาศลดราคาขายปลีกอีก 50 สต./ลิตร เหลือ 32.50 บ. มีผล 4 พ.ค.66
1 พ.ค. 2566

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง (สกนช.) เปิดเผยว่า ในการประชุมคณะกรรมการบริหารกองทุนน้ำมันเชื้อเพลิง (กบน.) เมื่อวันที่ 28 เม.ย.66 มีมติให้ปรับลดราคาขายปลีกน้ำมันดีเซลลง 0.50 บาท/ลิตร จากราคา 32.94 บาท/ลิตร เป็น 32.44 บาท/ลิตร หรือลดเหลือ 32.50 บาท/ลิตร โดยมีผลตั้งแต่วันที่ 4 พ.ค.66 เป็นต้นไป โดยเป็นปรับลดลงอีกเป็นครั้งที่ 5 หรือรวมการปรับลงแล้ว 2.50 บาท/ลิตร นับตั้งแต่เดือน ก.พ.ที่ผ่านมา
สำหรับการปรับลดลงครั้งนี้เป็นผลมาจากราคาเฉลี่ยน้ำมันดีเซลเดือน เม.ย.66 อยู่ที่ 97.12 ดอลลาร์/บาร์เรล ซึ่งไม่ต่างกันมากจากเดือน มี.ค.อยู่ที่ 98.92 ดอลลาร์/บาร์เรล โดยอัตราเรียกเก็บเงินเข้ากองทุนน้ำมันเชื้อเพลิงประเภทน้ำมันดีเซลเฉลี่ยเดือน เม.ย.66 อยู่ที่ 5 บาท/ลิตร อย่างไรก็ดี สถานการณ์ราคาน้ำมันดีเซลโลกยังคงมีความผันผวนจากเศรษฐกิจที่ถดถอย วิกฤตด้านการเงิน ความผันผวนค่าเงินดอลลาร์สหรัฐฯ ตลอดจนการฟื้นตัวทางเศรษฐกิจของประเทศจีน
ขณะที่ฐานะเงินกองทุนน้ำมันเชื้อเพลิงเริ่มทยอยติดลบลดลง วันที่ 30 เม.ย.66 ติดลบ 82,612 ล้านบาท แบ่งเป็นติดลบจากบัญชีน้ำมัน 35,822 ล้านบาท บัญชีก๊าซ LPG 46,790 ล้านบาท